runetrust/blame-folketinget-dk huggingface dataset:
Halime Oguz (SF), 2023-11-09:
Tak, formand.
Jeg var ligesom forslagsstillerne både chokeret og stærkt indigneret over historien fra hestestutteriet i Skals, hvor politiet fandt op mod 50 nedgravede dræbte heste – en historie, der desværre taler ind i en kontekst, hvor vi over de seneste år har set for mange eksempler på grov mishandling og vanrøgt af husdyr, der i de værste tilfælde har fået lov til at stå på i årevis.
Det er helt og aldeles uacceptabelt og skal stoppes nu.
Derfor er SF's grundlæggende på linje med forslagsstillerne, og vi støtter intentionen i beslutningsforslaget.
Vi mener i den forbindelse, at det er helt afgørende, at vi fra politisk hold sikrer, at politiet og Fødevarestyrelsen i højere grad benytter sig af muligheden for administrativt at frakende folk retten til at holde husdyr, når der sker vanrøgt af dyr.
Ellers kan alvorlig dyremishandling få lov til at fortsætte i årevis, uden at der bliver grebet ind.
I de senere år har vi i hvert fald set for mange eksempler på, at vanrøgt og dyremishandling har kunnet fortsætte i årevis til trods for talrige anmeldelser til myndighederne.
Det skal vi have stoppet nu, uanset om der sker vanrøgt hos private borgere, på stutterier eller i danske svinestalde.
I princippet giver lovgivningen allerede myndighederne mulighed for at fjerne dyr, hvis de konstaterer grov vanrøgt, ligesom det også er muligt administrativt at frakende folk retten til at holde dyr.
Men som sagen om stutteriet i Skals viser, er det et redskab, der bliver brugt for sjældent.
Hvis vi fra politisk hold skal ændre på det, vil det være relevant at se på strafferammerne for misrøgt af dyr.
Det vil sende et signal til myndighederne om, at vi fra lovgivers side ser med stor alvor på vanrøgt af dyr og forventer, at de tager tunge redskaber i brug.
Samtidig vil det kunne bevirke, at dyrevelfærdssager får højere prioritering hos politiet og i Fødevarestyrelsen.
Derfor støtter vi i SF en forhøjelse af strafferammerne for mishandling og vanrøgt af husdyr.
Men mig bekendt forholder det sig heldigvis sådan, at fødevareministeren, hvad han også gav udtryk for, for et par måneder siden åbnede en drøftelse om netop højere strafferammer i forbindelse med forhandlingerne om et nyt dyrevelfærdsforlig.
I SF ønsker vi at se på, hvad der kommer ud af disse forhandlinger, før vi kan tage endelig stilling til beslutningsforslaget.
Men det er ikke en afvisning, og vi kan komme til at stemme for beslutningsforslaget.
Men jeg vil overlade det til min kyndige kollega hr. Carl Valentin, når han vender tilbage til Borgen om godt en uge, og jeg ved jo, at det er noget, der ligger ham meget, meget stærkt på sinde.
Jeg vil også gerne slutte af med at takke Nye Borgerlige for et meget sympatisk og fornuftigt forslag, der sætter fokus på et alvorligt problem.
Og måske er det lidt usædvanligt for SF, men vi bakker op om hårdere straffe på området her.
Så jeg vil sige tak for ordet.
Hans Christian Schmidt (V), 2023-11-09:
Men jeg vil sige til fru Pia Kjærsgaard, at jeg fuldstændig deler de synspunkter om, at hvis man ikke behandler dyr ordentligt, skal man straffes.
Men som det er oplyst over for mig, vil det også indgå i de forhandlinger, som fødevareministeren jo indkalder til.
Og jeg synes, det er der, man skal håndtere det.
Pia Kjærsgaard (DF), 2023-11-09:
[Lydudfald]
... sige, at jeg undrer mig lidt, hver gang en ordfører går op og siger: Nu skal vi lige se, om der er behov for stramninger.
Altså, det er jo åbenbart og åbenlyst, og det er ikke alene det her emne, som bliver nævnt i forslaget, om hestestutteriet i Skals; det er jo gentagne gange, vi oplever det.
Der er jo ingen tvivl om, at der skal strafskærpelser til.
Det synes jeg er åbenlyst .
Jeg ved ikke, hvor meget regeringen kan gå med til, men jeg synes, det skal være i masser af tilfælde.
Og der er faktisk også strenge straffe, for der er jo også noget i loven, som siger, at det kan gøres.
De får bøder og bøder.
Der er rigtig mange af de her mishandlere, som burde ende i fængsel og i hvert fald fratages retten til at holde dyr.
Og det synes jeg er åbenlyst .
Hans Christian Schmidt (V), 2023-11-09:
Tak for ordet, formand.
Lad mig starte med at slå fast, at dyr skal behandles ordentligt, selvfølgelig, og mishandler man dyr, skal man kunne straffes.
Forslaget er fremsat på baggrund af en trist sag fra et hestestutteri i Skals – en forfærdelig sag, som ikke blot er en enkeltstående hændelse.
Sager om gentagen vanrøgt af dyr er komplet uacceptable, og derfor er jeg også enig med forslagsstillerne i, at der er behov for et gennemsyn af reglerne på området.
Dog kan et gennemsyn af regler og praksis indgå, når der skal forhandles om øvrige tiltag i en ny aftale på dyrevelfærdsområdet, og det var også det, ministeren var inde på.
Jeg deler virkelig forslagsstillernes forargelse over sager som den i Skals.
Jeg deler også følelsen af, at der er et behov for et gennemsyn af reglerne på området.
Det gennemsyn hører dog til i vores bredere drøftelse om dyrevelfærdsområdet.
Før der er gennemført et gennemsyn, kan vi heller ikke vide, om der generelt er behov for at lave ændringer eller skærpelser af reglerne på området, men vi er åbne over for det.
Og det skal vi så også have kigget på.
Jeg skal hilse fra den ordfører, der normalt er Venstres ordfører på det her område, nemlig Erling Bonnesen, der desværre ikke kunne være her i dag, fordi han er til forhandlinger med en anden minister.
Jeg skal også hilse fra Moderaterne og sige, at de ikke kan støtte forslaget.
Det kan Venstre heller ikke, men vi ser frem til, at det bliver behandlet i de forhandlinger, der måtte komme nu her med ministeren.
Camilla Fabricius (S), 2023-11-09:
Jeg er også vældig tilfreds med, at vi har fået det her forslag op, og jeg glæder mig til udvalgsbehandlingen.
Vi skal jo her lige om lidt behandle et andet beslutningsforslag, der omhandler noget af det samme, eller som i hvert fald er inden for samme boldgade.
Det har jo betydning, når Folketingets partier rejser spørgsmål af den her karakter, for det giver os en mulighed for at få drøftet sager.
Så det skal være mine afsluttende ord.
Søren Egge Rasmussen (EL), 2023-11-09:
Jamen når man har et slagsmål om et lovforslag, hvor man får kæmpet igennem, at dyr er sansende og levende væsener – og det gælder også vores produktionsdyr i landbruget – så bør det vel have en eller anden konsekvens.
Det er jo den forventning, der ligesom opstår, og så sker der bare ingenting.
Altså, elefanterne kom ud af et cirkus, men hvad skete der ellers?
Nogle gange er det sådan nogle symbolsager, der kommer til at fylde, og så glemmer man vores produktionsdyr.
Her har vi så at gøre med et stutteri, som opfører sig helt urimeligt.
Der er så et parti, der forsøger at tage hånd om det og få en debat.
Jeg synes, at vi her i Folketinget er nødt til at være mere imødekommende, når vi har de her dyrevelfærdssager.
Camilla Fabricius (S), 2023-11-09:
Jeg lyttede mig ikke til, at der var et reelt spørgsmål.
Det var mere en kommentar og et udtryk for en uenighed om, hvordan arbejdsgangen er.
Jeg vil gerne anerkende ordføreren for at sige, at vi er nødt til at komme i havn med noget, og det er jo derfor, vi glæder os til både udvalgsbehandlingen og til, at ministeren indkalder os.
Søren Egge Rasmussen (EL), 2023-11-09:
Jeg kan nu ikke se, at det er så kompliceret ligesom at tage det her beslutningsforslag og så sige, at vi vedtager sidste halvdel af det, men at vi ikke konkluderer på forhånd, altså inden vi har fået analysen af, hvad der bør ændres.
Det er jo egentlig ret enkelt.
Man kan da hurtigt klappe det af på et udvalgsmøde og så komme videre.
Det store dilemma her, når det drejer sig om dyrevelfærd, er den manglende hastighed.
Jeg har oplevet i den korte tid, hvor jeg har siddet herinde, altså 8 år, at der har været seks forskellige landbrugsministre.
Indimellem har jeg forventninger til, at der skal ske noget, f.eks. når vi vedtager en ny dyrevelfærdslov, som definerer, at dyr er sansende og levende væsener.
Så er man ligesom stillet i udsigt, at der skal ændres på nogle bekendtgørelser, og det sad man så og fedtede lidt med med daværende ministre på området Mogens Jensen og Rasmus Prehn.
Er det, fordi det er meget kompliceret, eller er det, fordi der er store økonomiske interesser i landbruget?
Jeg ved det ikke med sikkerhed, men jeg må bare gang på gang konstatere, at når det drejer sig om dyrevelfærd, er den manglende hastighed noget, der forsinker alt.
Camilla Fabricius (S), 2023-11-09:
Jeg vil bare sige meget, meget tydeligt, at jeg synes, at hr. Lars Boje Mathiesen både forkludrer den her væsentlige debat og undergraver vores demokrati, når han spreder den slags ting, som ikke er rigtige.
Jeg har selv været med på fødselsområdet, hvor vi har kigget på fertilitet, og hvor vi både har stemt for borgerforslag og kigget på beretninger.
Så det der er ikke korrekt, og jeg vil ikke være med til, at den slags usandheder står uimodsagt.
Lars Boje Mathiesen (UFG), 2023-11-09:
Jeg har været her så lang tid, at jeg godt ved, at man laver de her beretninger, for at man så stadig væk kan stemme imod et forslag, når det kommer til afstemning.
Det var det samme, som Socialdemokratiet gjorde i den sidste regering, da Dansk Folkeparti f.eks. fremsatte et forslag på udlændingeområdet, som var identisk med Socialdemokratiets forslag.
Der stemte man også imod sine egne ting.
Så det gør man nu.
Ordføreren svarede slet ikke på mit spørgsmål.
Der var en lang tirade om alt muligt andet.
Men vil Socialdemokratiet stemme for et forslag, hvis det kun gælder om at igangsætte en analyse på det her område?
Helene Liliendahl Brydensholt (ALT), 2023-11-09:
Så nævnte ordføreren mink, som jeg også nævnte fra talerstolen.
Mener ordføreren, at det er okay, at mink har en plads, der svarer til cirka et A4-ark, eller vil ordførerens parti også arbejde aktivt for, at mink får det langt bedre?
Halime Oguz (SF), 2023-11-09:
Jeg vil sige, at SF ikke er ligeglad med de udsatte.
Men når det er sagt, vil jeg sige, at hvis man følger de nye kostråd og spiser mindre kød, vil man spare rigtig mange penge, og så bliver der nok råd til at betale lidt mere for en kotelet, som ikke har en bismag af dårlig dyrevelfærd.
Kim Edberg Andersen (NB), 2023-11-09:
Først vil jeg bare lige sige en faktuel ting, og det er, at et minkbur er lidt større end et A4-ark; det er det bare.
Så bliver jeg også nødt til at sige, at der var en tidligere regering, der slog minken ned fuldstændig uden lovhjemmel, sådan som jeg mindes det.
Så der findes ikke mink i Danmark, desværre, for så kunne vi nemlig godt have haft en politisk diskussion om dyrevelfærden i forhold til pelsdyravl.
Så havde det været en politisk diskussion, vi tog med oprejst pande i Folketingssalen, i stedet for at være noget, som jeg ret beset så sådan, at venstrefløjen var meget interesseret i, at minkene røg ud, og så fik man en meget, meget belejlig undskyldning for at gøre noget ved det.
Halime Oguz (SF), 2023-11-09:
Det synes jeg ikke rigtig at jeg har givet udtryk for.
Det, jeg har givet udtryk for, er, at vi skal være bedre til at sikre dyrevelfærd.
Når vi ser, at 30.000 smågrise dagligt dør, skal man altså ikke være ekspert i dyrevelfærd for at kunne se, at der er et eller andet galt her – endda ravruskende galt.
Kristian Bøgsted (DD), 2023-11-09:
Jeg har nu spist ganske meget grisekød igennem mit liv, og det fortsætter jeg med.
Jeg synes ikke, jeg decideret kan smage en masse forskelle.
Jeg bliver faktisk lidt rystet, når jeg hører det her.
Med det, ordføreren står og siger på talerstolen, mener ordføreren og SF så virkelig, at alle konventionelle svinelandbrug i Danmark i dag har dårlig dyrevelfærd, hvis ikke de er økologer?
Det er lidt det, jeg hører ordføreren stå og sige.
Er det det, ordføreren og SF mener?
Lars Boje Mathiesen (UFG), 2023-11-09:
Men her drejer det sig jo om, hvad forbrugeren derude har råd til.
Det kan godt være, at vi herinde med vores folketingsvederlag ikke har problemer med at få pengene til at række, men der er altså nogle danskere derude, som ikke vil have råd til at købe svinekød, hvis det bliver væsentligt dyrere.
Det, jeg så hører SF's ordfører sige, er: Hvis du er en mor på kontanthjælp, dagpenge, førtidspension eller noget andet, er det bare synd; så må du bare finde dig i, at det lige præcis er dig, der ikke skal spise svinekød mere, for nu bliver det for dyrt for dig at købe ind.
Det er så svaret fra SF til de folk, der f.eks. er på førtidspension.
For konsekvensen af, at produktionsomkostningerne bliver højere, er, at prisen på kødet også bliver højere.
Kristian Bøgsted (DD), 2023-11-09:
Jeg har besøgt en del landmænd, der gør rigtig meget for at mindske de tal.
Men det eneste, jeg hører, er jo bare, at ordføreren – og for den sags skyld også ordførere fra andre partier – står og fremhæver, at vi skal ud til de økologiske; de gør det rigtige, mens det hele er galt ovre hos de andre.
Det er derfor, jeg stiller spørgsmålet om, om man mener, at det kun er økologi, der er den rigtige vej frem inden for svinebruget.
Halime Oguz (SF), 2023-11-09:
Jeg har det sådan, at man ikke kan bruge økonomi som et argument for at gå på kompromis med dyrevelfærden.
Det er vores holdning.
Lars Boje Mathiesen (UFG), 2023-11-09:
Når SF nu stemmer for det her forslag, som sandsynligvis vil gøre produktionen dyrere, vil SF så være villig til også at kigge på, at vi kan sænke afgifter og moms på svinekød, således at det ikke bare bliver dyrere for den almindelige forbruger?
For ellers bliver det jo et forslag, som har den sociale pil til at pege nedad, således at det kun er folk med høje indkomster, som fremadrettet har råd til at købe svinekød.
Så vil SF være villig til at kigge på det samtidig?
Halime Oguz (SF), 2023-11-09:
Jeg er i det hele taget rystet over, hvordan dyr bliver behandlet i dagens Danmark.
Jeg synes simpelt hen ikke, vi kan være det bekendt.
Og jeg mener, at det er vores opgave som politikere at sikre bedre velfærd for vores dyr.
Så igen vil jeg sige: Tusind tak for det her gode beslutningsforslag.
Søren Egge Rasmussen (EL), 2023-11-09:
Tak til den vikarierende ordfører.
Det løber altså op i over 10 millioner grise, og det er så bagsiden ved at have en produktion, hvor man har 1 million søer, som føder 40 millioner grise, og så dør 10 millioner af dem lige i starten, og så har man 30 millioner tilbage, som man forsøger at lave en business ud af.
Det er jo det avlsarbejde, som jeg tror der er en mere og mere udbredt forståelse for er endt et sted, der er for langt ude, hvor søerne får alt for mange grise.
Så det er jeg da glad for.
Er det det punkt, som ordføreren har været mest rystet over ved at læse det her forslag?
Halime Oguz (SF), 2023-11-09:
Tak for det.
Men det er jo faktisk også sådan, at der er en række økologer, som nu er begyndt at benytte nye avlslinjer, hvor antallet af smågrise er lavere og dødeligheden er langt lavere, også lavere, end vi ser i den konventionelle produktion.
Og jeg mener, at det er den vej, vi skal gå.
Nu ved jeg, at vi – og heldigvis for det – er kommet rigtig, rigtig langt, og jeg ved, at rigtig mange danskere går op i dyrevelfærd.
Camilla Fabricius (S), 2023-11-09:
Tak for ordet.
Og tak for muligheden for at tale om noget, der er væsentligt, nemlig hvordan det er, vi behandler vores dyr.
Jeg er glad for, at forslagsstillerne overhovedet har fremsat det her forslag, for i Socialdemokratiet vægter vi dyrevelfærd højt.
Derfor er eftersyn og kontrol af dyrevelfærden afgørende flere steder, både hvad angår transport af dyr, foder til dyr og i særdeleshed hold af dyr.
For det er afgørende, at vi sikrer velfærd for de dyr, der indgår i vores fødevareproduktion, eller i vores generelle tilgang til vores dyr.
Det er først og fremmest en etisk, men også en retlig forpligtelse, som vi har her i Folketinget, og som har indgået i dyrevelfærdsloven og dyreværnsloven.
Vi ser dog ofte, at dyrevelfærdslovens regler nogle steder ikke overholdes, og når det sker, er resultatet unødig lidelse.
Der er jo også det her skrækeksempel, hvor stutteriet flere gange har fået bøder for uforsvarlig behandling af dyr.
Derfor har det fremsatte beslutningsforslag også til formål, at vi skal have set det hele efter i sømmene.
Vi har brug for, mener vi i Socialdemokratiet, at vi har mere viden at stå på for at lave de rigtige politiske vurderinger.
Samtidig mener vi også, at indholdet af sådan en undersøgelse bør indgå som et led i de forhandlinger om en ny dyrevelfærdsaftale, hvor flere tiltag, der fremmer dyrevelfærden i Danmark, kan indgå.
Jeg vil til sidst gerne igen sige tak for beslutningsforslaget.
Det er væsentligt at diskutere, hvordan dyr har det i Danmark.
Vi støtter ikke op om forslaget, som det ligger her, men som ministeren også har redegjort for, finder vi det væsentligt og interessant, og vi ser frem til at behandle det i udvalget.
Kristian Bøgsted (DD), 2023-11-09:
Altså, mig bekendt er det sådan, at hvis man behandler sine dyr ordentligt, uanset om det er grise eller køer, eller hvad det nu er, så er der en bedre økonomi i dyrene på rigtig mange parametre.
Jeg har fuld respekt for, at ordføreren og Alternativet gerne vil mindske kødproduktionen i Danmark og spise mindre kød, men jeg har måske knap så meget forståelse for, at man også har en mening om, at vi andre skal spise mindre kød.
Jeg kommer til at spise den mængde kød, jeg plejer at gøre.
Helene Liliendahl Brydensholt (ALT), 2023-11-09:
Jeg tror egentlig også på, at der er mange, der gerne vil, men jeg tror, det er svært økonomisk.
Og det er jo det, der er hele problemet med dyrevelfærd – altså at for at man kan have en god økonomisk forretning ud af at producere kød, bliver man nødt til at presse dyrene hårdere og hårdere for at kunne tjene penge på det.
Det er det, vi har set igennem de sidste årtier.
I Alternativet foreslår vi at reducere produktionen af kød massivt.
Det er med henblik på, at man skal spise mindre kød, men så kan vi i det mindste behandle dyrene ordentligt og så måske have en god forretning ud af det.
Kristian Bøgsted (DD), 2023-11-09:
Jeg tror på, at vi kan nå i mål med en bedre dyrevelfærd for grise ude i landbruget, for det er det, som landmændene generelt set gerne vil.
Det er det, branchen gerne vil; det er det, de arbejder hen imod, og det tror jeg på de lykkes med.
Helene Liliendahl Brydensholt (ALT), 2023-11-09:
Jeg mener, ordføreren nævner i sin ordførertale, at der bare er tale om et par brodne kar.
Så vil jeg bare henvise til, at i statens nyeste stikprøvekontrol på området med dyrevelfærd i grisebesætninger, var det hver tredje grisebesætning, altså en ud af tre, hvor man ikke overholdt reglerne på området.
Vil ordføreren med den viden stadig stå fast på, at vi kan nå i mål med bedre dyrevelfærd for grisene ude i landbruget med frivillige aftaler, eller skal der mere til?
Kristian Bøgsted (DD), 2023-11-09:
Jeg kan ikke sige, at den frivillige aftale ikke har virket.
Jeg oplever, at landmændene arbejder rigtig hårdt for det her for at få dødeligheden ned for søernes vedkommende.
Som sagt er der også økonomi i det for dem.
Der er åbenlyst sket nogle ting, som så er gået den forkerte vej, når dødeligheden er steget, men landmændene generelt set arbejder altså benhårdt for det her.
Og at sige, at en frivillig aftale har slået fejl, er ikke noget, jeg vil sige.
Søren Egge Rasmussen (EL), 2023-11-09:
Jo, men når vi så er der, hvor de frivillige aftaler ikke har virket, så synes jeg jo, at vi har en forpligtelse, når vi arbejder for bedre dyrevelfærd, til ikke bare at lukke øjnene for, at der er 165.000 søer, der dør ude i de danske stalde, og at det tal nemt kunne komme ned på 7 pct., hvis det var sådan, at man virkelig gjorde noget.
Altså, vi har jo andre produktionsgrene, som er nede på en sodødelighed på 7 pct.
Hvis de konventionelle svinestalde gjorde mere, kunne vi få den her sodødelighed ned.
Kan ordføreren ikke se, at den der frivillige aftale, der har været, altså ikke har virket, og at det så er nødvendigt, at man gør noget andet?
Kristian Bøgsted (DD), 2023-11-09:
Jeg siger, at de er i gang her.
Jeg synes, at når man kan lave nogle frivillige aftaler, er det som udgangspunkt den rigtige vej at gå til at starte med.
Så er det klart, at når man laver en aftale og sætter gang i noget, er det ikke nødvendigvis sikkert, at man har den rigtige løsning første gang, men så længe landmændene arbejder med det, har de også et øje på det her, og de gør alt, hvad de kan for at ændre det til mindre dødelighed.
Jeg er slet ikke i tvivl om, at det er det, de arbejder henimod.
For igen vil jeg sige, at der også er økonomi i det for landmanden derude.
Jeg mener ikke, at vi bare skal gå ind og påtvinge dem en masse ting, før de selv får lov til at arbejde med det.
Hr. Søren Egge Rasmussen ved også udmærket godt, at når man sætter gang i noget, er det ikke sikkert, man rammer den rigtige løsning første gang, men så kan det være, at det sker anden gang.
Vi skal arbejde hen imod det.
Det støtter Danmarksdemokraterne, for vi skal have en bedre dyrevelfærd, og dødeligheden for søer skal ned.
Søren Egge Rasmussen (EL), 2023-11-09:
Nu siger ordføreren, at landmændene er i gang, og det er jo rigtigt, og der har så været frivillige aftaler mellem Landbrug & Fødevarer og myndigheder om, at sodødeligheden skulle sænkes.
Men der må man bare sige, at når man kigger på kurven, som har været stigende og stigende de sidste 5 år og med en sodødelighed, der er oppe på 16,5 pct., så kan man ikke lade være med at tænke på, hvad der sker i 2023.
Hvad nu, hvis kurven stiger igen?
Hvis nu sodødeligheden øges i 2023, synes ordføreren så, at man bare skal lade landbruget klare det stadig væk, når ordføreren ligesom siger, at man er i gang, så det nok ordner sig?
Eller er vi et sted, hvor vi politisk bør sætte nogle rammer, der ligesom kan sikre, at der bliver en mindre sodødelighed?
Kristian Bøgsted (DD), 2023-11-09:
Tak for ordet, formand.
Mig bekendt er der allerede undersøgelser i gang ved Aarhus Universitet om, hvad problemet er, og hvordan man kan mindske det.
Sådan en undersøgelse vil jeg gerne se et resultat af, inden vi begynder at lovgive en masse på det punkt.
Der vil altid kunne findes et broddent kar rundtomkring, men generelt set har landmændene også en interesse i, at dyrene har det godt derude, for det er der en bedre økonomi i.
Så er det muligt, at der er nogle problemer.
Det har landmændene også for øje.
De arbejder for det, og de har taget en masse initiativer.
Lad os nu lige se, hvad der sker der.
Så er der også et økonomisk synspunkt i det, der handler om, at vi heller ikke kan gå ud til en landmand og forlange, at han måske skal investere 20 mio. kr., hvis han stadig væk er ved at forrente 10 mio. kr. – og at han skal gøre det hele på et år.
Landmændene vil gerne.
De er på vej, de er i gang med det, og de arbejder hen imod mange af de her ting.
Men lad dem nu også lige få lov at arbejde med tingene.
Danmarksdemokraterne stemmer imod forslaget.
Kim Edberg Andersen (NB), 2023-11-09:
Det var kommentaren, og så får vi måske et direkte spørgsmål.
For det er det der med, at når man tager den præmis op og begynder at fremhæve, at der er 30.000 grise, som dagligt dør i produktionen, så er det næste, der kommer, at vi bare skal sætte dem alle sammen fri, og så får de et godt liv ude på marken.
Det er derfor, at når man kommer med en påstand, så skal man nok sikre sig lige at have alle nuancerne med.
Helene Liliendahl Brydensholt (ALT), 2023-11-09:
I 2014 lavede man jo en handlingsplan, hvor man skulle prøve ligesom at gøre noget ved det her problem, bl.a. med sodødeligheden og pattegrisdødeligheden, men det har jo som bekendt ikke virket.
Det har været en frivillig aftale med industrien.
Jeg ved godt, at der snart går forhandlinger i gang, men jeg kunne godt tænke mig at høre, om ministeren stadig tror på, at vi kan løse det her ad frivillighedens vej, eller om der skal nogle lidt stærkere metoder til.